**ფორმა N 3**

ტექნიკური დავალება

500 კვ ეგხ „ქართლი-1“-ის N22-N54 ფოლადის ანძების ანტიკოროზიული დაცვის სამუშაოების განხორციელებაზე

ანტიკოროზიული დაცვა განსახორციელებელია 500 კვ ეგხ „ქართლი-1“-ის N22-N54 ფოლადის ანძებზე (33 ანძა, თბილისის სსუ-ს მონაკვეთი) გარდაბნის მუნიციპალიტეტში, ანძები დანომრილია აღმოსავლეთიდან დასავლეთის მიმართულებით.

სულ შესაღებია: 8 ცალი საანკერო-კუთხური და 25 ცალი შუალედური ანძა.

კუთხური ანძების ტიპები და რაოდენობები: ЦУТ მარკის - 1 ანძა, ЦУТ+5 მარკის - 3 ანძა, ЦУТ+12 მარკის - 4 ანძა.

შუალედური ანძების ტიპები და რაოდენობები: ПОЕМ მარკის - 21 ანძა, ПОТ მარკის - 1 ანძა, ПГТ მარკის -1 ანძა და ПТ-35 მარკის -2 ანძა.

სადენების დაკიდების სიმაღლე: ПОТ, ПОЕМ და ПГТ მარკის შუალედურ ანძაზე საძირკვლის თავის ნიშნულიდან შეადგენს - 27 მეტრს, ПТ-35 – 35 მეტრს, ЦУТ მარკის ანძაზე - 17 მეტრს, ЦУТ+5 მარკის ანძაზე - 22 მეტრს, ЦУТ+12 მარკის ანძაზე - 29 მეტრს. მეხდამცავი გვარლის დაკიდების სიმაღლეებია: ЦУТ-ზე - 24 მ, ЦУТ+5-ზე -30 მ, ЦУТ+12-ზე -36 მ, ПОЕМ-ზე - 31,950 მ, ПОТ-ზე - 33,2 მ, ПГТ-ზე - 32 მ, ПТ-35 – 40 მ.

შუალედური ანძების წონაში არ შედის საჭიმი სამაგრებისა და ღუზებზე მათი ჩამაგრების სხმული დეტალების წონები.

სამუშაოს შესრულების ვადა:

ეროვნულ სადისპეტჩერო ცენტრთან წინასწარი შეთანხმებით 2023 წლის 16 მარტიდან 30 მარტის ჩათვლით 500 კვ ეგხ „ქართლი-1“ იქნება შეკეთებაში (ენერგოსისტემის რეჟიმული მდგომარეობიდან გამომდინარე შესაძლებელია ეგხ-ს შეკეთებაში ჩაყენების თარიღის ცვლილება).

ეგხ „ქართლი-1“-ს შეკეთებაში ყოფნის პერიოდში უნდა შესრულდეს ფოლადის ანძების ტრავერსების, გვარლის სადგარების და კონსოლების ანტიკოროზიული დაცვის სამუშაოები წითელი ფერის საღებავით. ანტიკოროზიული სამუშაოები ეგხ-ს შეკეთების ყოფნის პერიოდში უნდა შესრულდეს ღამე ჩართვის პირობით. ავარიული მზადყოფნის პერიოდი - 2 საათი.

ანძების დგარები უნდა შეიღებოს თუთიის ფერი საღებავით. ამ სამუშაოთა წარმოების პროცესში ეგხ „ქართლი-1“ იქნება ძაბვის ქვეშ. სამუშაოთა დასრულების სასურველი ვადა 2023 წლის აგვისტო.

ანტიკოროზიული დაცვის სამუშაოების ძირითადი ეტაპებია:

* ანძების ელემენტების გარე და შიდა ზედაპირების გაწმენდა ჟანგისა და ხენჯისაგან;
* გაწმენდილი ზედაპირების დაგრუნტვა;
* დაგრუნტული ზედაპირის შეღებვა ანტიკოროზიული საღებავით;
* შეღებილი ანძების დგარებზე ეგხ-ს დასახელებისა და ნუმერაციის დატანა.

გრუნტი და ლაქ-საღებავი უნდა წარმოადგენდეს ერთმანეთთან თავსებად ერთკომპონენტიან მასალებს.

გრუნტის და საღებავის მასალების თავსებადობა უნდა დადასტურდეს მწარმოებლის შესაბამისი სერთიფიკატით. წარმოდგენილი უნდა იყოს ასევე გამოყენებული მასალების წარმოშობისა და ხარისხის სერთიფიკატები.

გრუნტის ფენის სისქე უნდა იყოს არაუმცირეს 40 მკმ-სა, საღებავის ფენისა - არა უმცირეს 100 მკმ-სა.

ანძების გაწმენდის, დაგრუნტვისა და შეღებვის სამუშაოები უნდა შესრულდეს ზევიდან ქვევით, ტრავერსებზე მუშაობისას (ეგხ-ს შეკეთებაში ყოფნის პერიოდში) იზოლატორების გირლანდების შესაბამისი დაცვის მოწყობით.

მიმწოდებელმა სამუშაოთა წარმოების გრაფიკი და მომუშავეთა ბრიგადების რაოდენობა უნდა განსაზღვროს ზემოაღნიშნული პირობების გათვალისწინებით.

ანტიკოროზიული დაცვის მედეგობის გარანტია - არანაკლებ 5 წელი.

სამუშაოზე დასაქმებული პერსონალის ჯანმრთელობისა და შრომის უსაფრთხოებაზე პასუხისმგებელია კონტრაქტორი (მიმწოდებელი). კონკურსში მონაწილეებმა უნდა გაითვალისწინონ, რომ პერსონალს უნდა გააჩნდეს საკვალიფიკაციო მოწმობები ელექტროუსაფრთხოებაში. მიმწოდებელს პასუხისმგებლობა ეკისრება სამუშაოთა ზედამხედველობაზე და გარემოსდაცვითი ღონისძიებების - გრუნტის, საღებავის, გამხსნელის, ძონძებისა და სხვა დამხმარე მასალების ნარჩენების შეგროვება - უტილიზაციის განხორციელებაზე (საქართველოში მოქმედი კანონმდებლობის შესაბამისად).